የሎጂስቲክስ ኦፕሬሽን ሥራው እንዳይቋረጥና የሰዎች ህይወት አደጋ ላይ እንዳይወድቅ እየተሠራ ነው
አዲስ አበባ፦ የሎጂስቲክስ ኦፕሬተሮች የኮሮና ቫይረስ ተጋላጭ እንዳይሆኑ፤ የተቋሙም ሥራ ሳይቋረጥ የጥንቃቄ ዕርምጃ እየተወሰደ መሆኑን የማሪታይም ጉዳዮች ዋና ዳይሬክተር ገለጹ።
ዋና ዳይሬክተሩ አቶ መኮንን አበራ ለአዲስ ዘመን ጋዜጣ እንደገለጹት መንግሥት ያወጣውን የጥንቃቄ መውሰድ መመሪያ ተግባራዊ በማድረግ የሠራተኞችን ጤንነት የመጠበቅና በአገሪቱ የወጪና የገቢ ንግድ ሥራ ኢኮኖሚው እንዳይጎዳ ከሚመለከታቸው አካላት ጋር በቅንጅት እየሠራ ይገኛል። 
ከግብርና፣ ከጉምሩክ፣ ከንግድና ኢንዱስትሪ፣ ከትራንስፖርት ባለስልጣን እንዲሁም ከምድር ባቡር ጋር በመተባበር በቀጣይ ስድስት ወራት ውስጥ ወደ አገር የሚገቡና የሚወጡ እንዲሁም በአገር ውስጥ የሚዘዋወሩ ሸቀጦች እንዳይስተጓጎሉ መሪ ዕቅድ አዘጋጅቶ እየሠራ መሆኑን ዋና ዳይሬክተሩ ጠቁመዋል። 
ዕቅዱ ሁሉም ጭነቶች በወቅቱ ለተፈለገው ዓላማ እንዲደርሱ ማስቻል ነው ያሉት ዋና ዳይሬክተሩ፤ አቅርቦቱና ዋጋው ተመጣጣኝ እንዲሆንና የኮሮና ቫይረስን ለመከላከል የሚወሰዱ ዕርምጃዎች የዋጋ ንረትንና የሸቀጦችን ዝውውር ላይ አሉታዊ ተጽዕኖን እንዳያሳድሩ እየተሠራ መሆኑን አስረድተዋል።
ዋና ዳይሬክተሩ ሹፌሮች የቫይረሱ ሰለባ እንዳይሆኑ ከግንዛቤ ማስጨበጫ ሥራ ጀምሮ ለመከላከል የሚያግዙ ግብዓቶችን በማቅረብና ጅቡቲ ላይ የሚኖራቸውን ቆይታ በማሳጠር በኩልም ሥራዎች እየተሠሩ መሆናቸውን አመልክተዋል። 
ዋና ዳይሬክተሩ የሎጂስቲክ ፍሰቱ የኮሮና ቫይረስ መስፋፊያ መንገድ እንዳይሆን የጭነቱ መጠንና ለጭነቱ የሚያስፈልገውን የሎጂስቲክስ አገልግሎት የገንዘብ (ፋይናንስ)፣ አደረጃጀትና የህግ ማዕቀፍ በመለየት ይህንን ሊተገብር የሚችል አደረጃጀት መዘጋጀቱን ተናግረዋል።
በቀጣይ በጅቡቲ ያለው ሁኔታ በዚሁ የሚቀጥልና በሽታውም በፍጥነት የሚስፋፋ ከሆነ አሽከርካሪዎች ወደ ስፍራው አንጓዝም ብለው በገቢና ወጪ ዕቃዎች ላይ መስተጓጎል እንዳይፈጠር፣ ይህንንም ተከትሎ የሸቀጦች ዋጋ እንዳይንር መኪናና ሹፌር እንዲሁም የሎጂስቲክስ ኦፕሬተሮች እንደ ወታደር ሁሌም ዝግጁ እንዲሆኑ ግዴታን የሚጥል የህግ ማዕቀፍ መዘጋጀቱን፤ ጎን ለጎንም ለቫይረሱ ያላቸው ተጋላጭነት እንዳይጨምር እንደሚሠራም ዋና ዳይሬክተሩ ጠቁመዋል። አዲስ ዘመን ግንቦት 13/2012 እጸገነት አክሊሉ